BUBUHAN Palui imbah mulai ganalan sampai babini kasukaannya paling katuju manyaung hayam sama katujunya wayah lagi halus basaung jangkrik.
Hayam jagaunya dibari umpan nang mamburangsang bahanu dibari makani lipas atawa cacak. Saban baisukan wan kamarian dimandi’i wan dibanyui supaya awaknya barasih kawa badiri cagat bisa batangkook nyaring sambil diunjai supaya sikap manyambar.
“Kaya apa hayam jagau ikam Bus maka pina suyuk banar amun pina suyuk jangan disaung kaina mambuang taruh haja” ujar Palui.
“Mungkin tasalah pamakan maka pina mincret tarus bahiraan” sahut Garbus.
“Kalu hayamku makin hari makin burangsang makanya aku siap basaung wan hayam siapa haja tamasuk hayam Tulamak wan hayam Tuhirang nang dipadahakan disuntik wan vitamin B-12” ujar Palui. “Dalam samingguan ini hayamku kada kuguringakan di kandang lagi tapi sudah kubawa naik ka rumah supaya kada kadinginan.”
“Kaya apa bini ikam kada sariklah karna hayam jagauku kuharagu kaya itu jua tapi lalu mincret bahiraan. Kukira dibari makaninya lumbuk parawit bacampur sahang batutuk lalu parutnya kapanasan sampai bahiraan incir kaya banyu” ujar Garbus.
“Sama haja Bus ai wan biniku panyarikan jua tapi aku sudah bajanji wan inya bila kaina manang bataruh duitnya kubagi dua” ujar Palui.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn